Zambijos herbas

Zambijos herbas – Zambijos valstybės simbolis, priimtas 1964 m. spalio 24 d., kai Zambija įgavo nepriklausomybę. Šis herbas yra perdarytas 1927 m. Šiaurės Rodezijos herbas.

 Herbo aprašas 
Herbo skydas klasikinis, laukas vientisas, padengtas vertikaliai einančiomis vienodo pločio banguotomis baltomis ir juodomis juostelėmis.
Virš skydo sukryžiuoti kirtiklis (galva heraldiškai kairėje pusėje) ir kauptukas (galva heraldiškai dešinėje pusėje). Įrankių kotai rudi, o galvos – pilkos. Ant susikryžiavimo taško tupi oranžinis erelis.
Skydininkai rudaodžiai vyriškis (dešinėje) ir moteris. Skydo pagrindas – žalia žemė. Po pagrindu – baltas kaspinas su devizu  'Viena Zambija, viena nacija'. Kaspino vidurinėje dalyje – auksinė kukurūzo burbuolė, apsupta žaliais lapais.

 Herbo elementų aiškinimas 
 Erelis simbolizuoja kovą už laisvę ir geros ateities viltį.
 Banguotų juostų laukas reiškia Viktorijos krioklį, baltas vanduo krenta juodos uolos fone.
 Juoda spalva – vietiniai juodaodžiai gyventojai ir jų ryšys su Zambezės upe, iš kurios pavadinimo kilo ir šalies pavadinimas.
 Kirtiklis simbolizuoja šalies iškasenas ir kalnakasybą.
 kauptukas ir kukurūzo burbuolė – šalies žemės ūkį.

Kategorija:Valstybiniai herbai
Kategorija:Zambijos atributika